ΓΡΑΠΤΗ ΕΡΩΤΗΣΗ E-0720/98 υποβολή: Amedeo Amadeo (NI) και Salvatore Tatarella (NI) προς την Επιτροπή (18 Μαρτίου 1998)

Θέμα: Στατιστικές συναλλαγών αγαθών μεταξύ των κρατών μελών - ονοματολογία των προϊόντων

Η Επιτροπή εκπόνησε την «Πρόταση Κανονισμού (ΕΚ) του Ευρωπαϊκού Κοινοβουλίου και του Συμβουλίου που τροποποιεί τον Κανονισμό (ΕΟΚ) αριθ. 3330/91 του Συμβουλίου σχετικά με τις στατιστικές συναλλαγών αγαθών μεταξύ των κρατών μελών, σε ό,τι αφορά την ονοματολογία των προϊόντων» (έγγρ.COM(97) 275 τελικό - 97/0162 COD)) ((ΕΕ C 245 της 12.8.1997, σελ. 12. )). Το σύστημα Intrastat όπως λειτουργεί σήμερα συνεπάγεται μεγάλες δαπάνες, σημαντικές περιπλοκές και προβλήματα, ιδίως για τις ΜΜΕ.

Ζητείται η μείωση σε περίπου 7.000 διακρίσεις ονοματολογίας Intrastat.

Κρίνεται εξάλλου σκόπιμο να υπάρξει εναρμόνιση σε ολόκληρη την ΕΕ του κατωφλίου για την εισαγωγή των ενδοκοινοτικών συναλλαγών στο σύστημα στατιστικών στοιχείων Intrastat και να σταθεροποιηθεί κοντά το ανώτατο όριο του σημερινού φάσματος κατωφλίων προκειμένου να ελαχιστοποιηθεί το βάρος που αντιστοιχεί στις μικρές επιχειρήσεις οι οποίες είναι λιγότερο εξοπλισμένες για να το υποστούν.

Απάντηση του κ. de Silguy εξ ονόματος της Επιτροπής (20 Μαΐου 1998)

Η πρόταση της Επιτροπής ((COM(97) 275 τελικό )) για την απλούστευση του συστήματος Intrastat στοχεύει στην απλούστευση της εφαρμογής της συνδυασμένης ονοματολογίας (ΣΟ) όταν χρησιμοποιείται για τις ενδοκοινοτικές συναλλαγές. Η πρόταση αποτελεί μέρος ενός πακέτου απλούστευσης που προτείνεται από την Επιτροπή με βάση τις συστάσεις της ομάδας Slim/Intrastat, για μείωση των βαρών δήλωσης των επιχειρήσεων, ιδίως σε ότι αφορά τις μικρομεσαίες επιχειρήσεις (ΜΜΕ).

Η μείωση των βαρών δήλωσης για τις ΜΜΕ συνεπάγεται ότι η ονοματολογία θα είναι απλούστερη και περισσότερο φιλική προς τον χρήστη.

Για το σκοπό αυτό, η Επιτροπή, δεν πρότεινε τον καθορισμό μιας νέας ονοματολογίας, αλλά την εξασφάλιση μιας απλουστευμένης χρήσης της Συνδυασμένης Ονοματολογίας (ΣΟ).

Η Επιτροπή βάσισε τη θέση της αυτή, στις αντιδράσεις που αντιμετώπισε κατά τη διάφορες επαφές της με εκπροσώπους χρηστών και δηλούντων. Τονίστηκε ειδικότερα, ότι μια ειδική ονοματολογία για το Intrastat, θα συνεπάγεται τον κίνδυνο ενός χωριστού συστήματος κωδικοποίησης. Αυτό δεν θα ήταν αποδοτικό, από πλευράς κόστους για τους χρήστες, τους δηλούντες ή τις διοικήσεις. Η Επιτροπή εξέφρασε, ως εκ τούτου, την υποστήριξή της για μια ενιαία ονοματολογία για στατιστικές ενδοκοινοτικού και εξωκοινοτικού εμπορίου για λόγους κόστους και αυτή η ονοματολογία θα πρέπει να βασίζεται στη ΣΟ.

Οι κωδικοί αριθμοί της απλοποιημένης ΣΟ δεν μπορούν να οριστούν αυθαίρετα αλλά θα πρέπει να διασφαλίζουν ότι η ποιότητα των συλλεγομένων στοιχείων ανταποκρίνεται στις απαιτήσεις.

Σημαντικός ακρογωνιαίος λίθος για την απλούστευση και τον εκσυγχρονισμό της εφαρμογής της ΣΟ, είναι ως εκ τούτου, η εργασία που έχει τη στιγμή αυτή αναληφθεί από την Επιτροπή (SLIM/ΣΟ). Εξίσου σημαντικό είναι το συμπέρασμα του Συμβουλίου στις 27 Νοεμβρίου 1997, για την ανάπτυξη μέσων πληροφορικής, με στόχο τη διευκόλυνση της χρήσης στη ΣΟ, και τη συμπερίληψη της εμπορικής ορολογίας που χρησιμοποιείται από τις επιχειρήσεις.

Πέραν την απλούστευσης της ίδιας της ΣΟ, η Επιτροπή θα προτείνει μέτρα τα οποία θα επιτρέψουν σε συγκεκριμένες ΜΜΕ μια απλουστευμένη δήλωση Intrastat.

Σε ότι αφορά το στατιστικό κατώτατο όριο, στην παρούσα εφαρμογή λαμβάνονται υπόψη ανακολουθίες μεταξύ επιχειρήσεων και προϊόντων. Τα περισσότερα κράτη μέλη αύξησαν το επίπεδο των κατωτάτων ορίων τους από την εποχή της θέσπισης κατά το 1993, απαλλάσσοντας κατά τον τρόπο αυτόν, ένα ακόμη μεγαλύτερο αριθμό μικρομεσαίων επιχειρήσεων. Άνω του 60% όλων των ενδοκοινοτικών επιχειρηματιών απαλλάσσονται τώρα από την υποχρέωση στατιστικής δήλωσης.

Λαμβάνοντας υπόψη τις διαφορές μεταξύ κρατών μελών, ένα ενιαίο κατώτατο όριο που θα εφαρμόζεται σε ευρεία κοινοτική κλίμακα, δεν θα μπορούσε να οριστεί σε υψηλό επίπεδο, χωρίς επιβλαβείς επιδράσεις επί των στατιστικών των συναλλαγών. Ένα ενιαίο κατώτατο όριο,σε χαμηλό επίπεδο, από την άλλη πλευρά δεν θα ήταν επαρκές, και ο στόχος της απαλλαγής σημαντικού μέρους των επιχειρήσεων ως εκ τούτου δεν θα μπορούσε να επιτευχθεί.